Gríðarleg rigning í miðhluta Kína hefur orðið tugum að bana. Vegir eru ónýtir og margir hafa verið án matar og vatns svo dögum skiptir.
Flóð í Henan-héraði í miðhluta Kína hafa kostað yfir fimmtíu manns lífið. Gert er ráð fyrir að manntjón sé mun meira. Hundruð þúsunda hafa verið flutt að heiman, en margir eru innlyksa vegna vatnavaxta og ónýtra samgöngumannvirkja.
Milljónir íbúa Henan-héraðs hafa fengið að kenna á vatnsveðrinu síðustu sólarhringa. Hátt í fjögur hundruð þúsundum hefur verið forðað að heiman. Björgunarsveitir eru á ferð á gúmmíbátum og flekum til að forða fólki undan vatnsflaumnum. Verst er ástandið í héraðshöfuðborginni Zhengzhou. Þar hafa slökkviliðsmenn í dag dælt aurlituðu vatni úr göngum, þar á meðal jarðlestagöngum þar sem tólf manns drukknuðu fyrr í vikunni. Þá féll álíka mikið regn á þremur sólarhringum og í meðalári.
Að sögn ríkisfjölmiðlanna í Kína hafa margir íbúar Henan verið í sjálfheldu dögum saman án matar og vatns. Vegir eru orðnir að leðju, ár flæða yfir bakka sína og heilu landsvæðin hafa breyst í forarsvað. Í nótt færðist regnsvæðið norður á bóginn til borgarinnar Xinxiang. Fréttamyndir þaðan sýna fólk vaða vatnselginn í mitti þegar það fer þar um götur. Ekki er útlit fyrir að ástandið batni á næstunni. Að sögn veðurfræðinga nálgast fellibylurinn In-Fa með roki og hellirigningu sem á eftir að dembast yfir hluta Henan-héraðs næstu sólarhringana. Tjón af völdum hamfaranna er orðið verulegt. Yfirvöld í Zhengzhou áætla að það nemi jafnvirði 1.260 milljarða króna.
Gríðarleg rigning í miðhluta Kína hefur orðið tugum að bana. Vegir eru ónýtir og margir hafa verið án matar og vatns svo dögum skiptir.